ກອງປະຊຸມເວທີເສດຖະກິດໂລກ ກ່ຽວກັບອາຊຽນ ປີ 2018 (ພາບ: TTXVN)
ວກ. - ກອງປະຊຸມເວທີເສດກິດໂລກ ກ່ຽວກັບອາຊຽນ ປີ 2018 ພາຍໃຕ້ຫົວຂໍ້ “ອາຊຽນ 4.0: ຈິດໃຈວິສາຫະກິດ ແລະ ການປະຕິວັດອຸດສາຫະກຳຄັ້ງທີສີ່" ໄດ້ຖືກຈັດຂຶ້ນໃນລະຫວ່າງວັນທີ 11-13 ເດືອນກັນຍາ ປີ 2018 ຢູ່ນະຄອນຮ່າໂນ້ຍ. ນີ້ແມ່ນຈຸດສຸມຂອງການພົວພັນຕ່າງປະເທດຂອງຫວຽດນາມໃນປີ 2018 ແນໃສ່ປະກອບສ່ວນປະຕິບັດວິໄສທັດອາຊຽນ 2025 ໃຫ້ສຳເລັດຜົນ ເພື່ອຜົນປະໂຫຍດແລະການພັດທະນາຂອງທົ່ວທັງພາກພື້ນ ແລະຂອງແຕ່ລະປະເທດ, ປະກອບສ່ວນເຂົ້າໃນຄວາມວັດທະນາຖາວອນລວມຂອງພາກພື້ນ ແລະຂອງໂລກ. ຄວາມສຳເລັດຜົນຂອງກອງປະຊຸມເວທີເສດຖະກິດໂລກ ກ່ຽວກັບອາຊຽນ ປີ 2018 ບໍ່ພຽງແຕ່ຢືນຢັນສັກສີໂລກຂອງມັນເທົ່ານັ້ນ ຫາກຍັງປະກອບສ່ວນຍົກສູງຖານະບົດບາດ, ກຽດສັກສີຂອງຫວຽດນາມໃນເວທີສາກົນ ໂດຍຜ່ານຄວາມເປັນເຈົ້າການແລະສ່ວນປະກອບທີ່ຕັ້ງໜ້າ, ມີຄວາມຮັບຜິດຊອບຂອງຫວຽດນາມຕໍ່ອາຊຽນ.
ກອງປະຊຸມເວທີເສດຖະກິດໂລກ ແລະການເຂົ້າຮ່ວມ, ຮ່ວມມືຂອງຫວຽດນາມ
ເວທີເສດຖະກິດໂລກ (World Economic Forum - WEF) ໄດ້ຮັບການສ້າງຕັ້ງຂຶ້ນເມື່ອປີ 1971 ທີ່ເມືອງ ເຊີແນວ ປະເທດສະວິດ, ເປັນອົງການຈັດຕັ້ງທີ່ເປັນກາງ, ເຄື່ອນໄຫວໂດຍບໍ່ສະແຫວງຫາຜົນກຳໄລ. ມາຮອດປະຈຸບັນ, WEF ໄດ້ກາຍເປັນເວທີປາໄສເສດຖະກິດທີ່ມີຊື່ສຽງທີ່ສຸດໃນໂລກ, ເປັນຊ່ອງທາງທີ່ສຳຄັນສຳລັບການປຶກສາຫາລືລະຫວ່າງຜູ້ນຳລັດຖະບານ, ບັນດາບໍລິສັດຊັ້ນນຳໃນໂລກ, ນຳເອົາໂອກາດການລົງທຶນແລະພັດທະນາມາໃຫ້ບັນດາປະຊາຊາດ, ພ້ອມກັນນັ້ນກໍ່ສ້າງໂອກາດເພື່ອໃຫ້ບັນດາຜູ້ແທນແລກປ່ຽນກ່ຽວກັບບັນດາບັນຫາໂລກ ແລະພາກພື້ນທີ່ມີຄວາມສົນໃຈຮ່ວມກັນ, ກໍ່ຄືເພີ່ມທະວີການເຄື່ອນໄຫວເຊື່ອນຕໍ່, ເປີດກວ້າງການພົວພັນຮ່ວມມື.
ໃນແຕ່ລະປີ, WEF ຈັດຕັ້ງການປະຊຸມຫຼາຍຄັ້ງໃນລະດັບໂລກແລະພາກພື້ນ ດ້ວຍການເຂົ້າຮ່ວມຂອງຜູ້ນຳລັດຖະບານ, ວິສາຫະກິດໃຫຍ່, ອົງການຈັດຕັ້ງສັງຄົມຫຼາຍທ່ານ ແລະນັກຮຽນຮູ້ຈຳນວນຫຼາຍໃນທົ່ວໂລກ ເພື່ອປຶກສາຫາລືກ່ຽວກັບບັນດາບັນຫາເສດຖະກິດ-ການພັດທະນາ ແລະ ບັນດາບັນຫາທົ່ວໂລກ. ໃນບັນດາເຫດການທີ່ WEF ຈັດຕັ້ງນັ້ນ, ກອງປະຊຸມປະຈຳປີ WEF ທີ່ຈັດຕັ້ງໃນທ້າຍເດືອນມັງກອນທຸກປີຢູ່ທີ່ນະຄອນ ດາໂວດ (ສະວິດ) ເປັນເຫດການສຳຄັນທີ່ສຸດ. ຢູ່ທີ່ນີ້, ຜູ້ນຳມາຈາກຫຼາຍປະເທດພ້ອມກັນປຶກສາຫາລືກ່ຽວກັບບັນດາບັນຫາໃຫຍ່, ໃນລະດັບທົ່ວໂລກ, ເຊັ່ນ ແນວໂນ້ມການເຄື່ອນໄຫວຂອງເສດຖະກິດໂລກ, ຮູບແບບການເຕີບໂຕ, ການຄຸ້ມຄອງເສດຖະກິດ, ການຄຸ້ມຄອງວິສາຫະກິດ... ແລະພ້ອມກັນໃຫ້ຄຳໝັ້ນສັນຍາ ຕົກລົງເພີ່ມທະວີການຮ່ວມມື ເພື່ອຄວາມຈະເລີນພັດທະນາຮ່ວມກັນ. ຄຽງຄູ່ກັບກອງປະຊຸມປະຈຳປີຢູ່ ດາໂວດ, ທຸກປີ WEF ຍັງຈັດຕັ້ງບັນດາເວທີປາໄສຢູ່ພາກພື້ນຕ່າງໆ, ເຊັ່ນ ອາຊີຕາເວັນອອກ, ຕາເວັນອອກກາງ, ອາເມລິກາລາຕິນ, ອາຟຣິກກາ. ກໍ່ຄືກັນກັບບັນດາກອງປະຊຸມ WEF ຢູ່ພາກພື້ນອື່ນ, ກອງປະຊຸມ WEF ອາຊີຕາເວັນອອກ ແມ່ນບ່ອນແລກປ່ຽນ, ວິເຄາະໄຈ້ແຍກ ແລະປະເມີນ ກ່ຽວກັບບັນດາບັນຫາການພັດທະນາຂອງພາກພື້ນ, ເພີ່ມທະວີ ແລະເປີດກວ້າງການພົວພັນຮ່ວມມື ລະຫວ່າງບັນດາປະເທດໃນພາກພື້ນ ແລະ ບັນດາປະຊາຊາດອາຊີຕາເວັນອອກ ກັບພາກພື້ນອື່ນໃນໂລກ.
ການທີ່ WEF ຕົກລົງປ່ຽນຊື່ WEF ອາຊີຕາເວັນອອກ ເປັນ WEF ອາຊຽນ (ປີ 2016) ພາຍຫຼັງປະຊາຄົມອາຊຽນ (AC) ໄດ້ຮັບການສ້າງຕັ້ງຂຶ້ນນັ້ນ ໃຫ້ເຫັນເຖິງຄວາມເອົາໃຈໃສ່ຂອງ WEF ຕໍ່ຄວາມສຳຄັນຂອງບັນດາປະເທດອາຊຽນ. ກອງປະຊຸມ WEF ອາຊຽນ ເປັນເວທີປາໄສທີ່ມີຊື່ສຽງໃນພາກພື້ນ, ເປັນຊ່ອງທາງຕິດຕໍ່ທີ່ສຳຄັນ ເພື່ອໃຫ້ບັນດາຜູ້ນຳ ແລະຊຸມຊົນທຸລະກິດພາຍໃນແລະພາຍນອກອາຊຽນ ພ້ອມກັນປຶກສາປະເມີນຄ່າກ່ຽວກັບບັນດາບັນຫາເສດຖະກິດ-ການພັດທະນາ, ບັນດາບັນຫາພາກພື້ນແລະທົ່ວໂລກ, ພ້ອມກັບແບ່ງປັນຄວາມຄິດເຫັນ, ວິໄສທັດ, ທິດທາງກ້າວເດີນ ແລະ ນະໂຍບາຍທີ່ເໝາະສົມ ເພື່ອແນໃສ່ຍົກສູງຄວາມສາມາດສ້າງຕົວເອງໃຫ້ເຂັ້ມແຂງ ແລະ ການພັດທະນາຢ່າງຂະຫຍັນຂັນເຄື່ອນດ້ານເສດຖະກິດ ຂອງບັນດາປະເທດອາຊຽນ, ມຸ່ງໄປສູ່ການພັດທະນາຢ່າງສະໝ່ຳສະເໝີ ແລະປົກຄຸມໃນອາຊຽນ.
ການເຄື່ອນໄຫວຮ່ວມມືຂອງຫວຽດນາມກັບ WEF ໄດ້ເລີ່ມຕົ້ນແຕ່ປີ 1989, ແລະມາເຖິງປະຈຸບັນ, WEF ຍັງຄົງເປັນເວທີປາໄສທີ່ສຳຄັນ, ປະກອບສ່ວນແທດຈິງເຂົ້າໃນການພັດທະນາເສດຖະກິດ-ສັງຄົມ ແລະການເຊື່ອມໂຍງສາກົນຂອງຫວຽດນາມ. ຫວຽດນາໃຫ້ຄວາມສຳຄັນແກ່ການຮ່ວມມືກັບ WEF, ຖືວ່ານີ້ເປັນກົນໄກສົນທະນາທີ່ສຳຄັນເພື່ອສົ່ງເສີມຮູບພາບຂອງຊາດ, ຊຸກຍູ້ຄວາມນຶກຄິດກ່ຽວກັບການປະຕິຮູບແລະພັດທະນາເສດຖະກິດ, ເປີດໂອກາດໃຫຍ່ໃຫ້ແກ່ການດຶງດູດການລົງທຶນຈາກຕ່າງປະເທດ ເພື່ອພັດທະນາປະເທດ. ຫວຽດນາມຍາມໃດກໍ່ເປັນເຈົ້າການ, ຕັ້ງໜ້າເຂົ້າຮ່ວມກອງປະຊຸມຕ່າງໆຂອງ WEF, ພ້ອມກັນນັ້ນ ກໍ່ມີສ່ວນຮ່ວມທີ່ແທດຈິງ, ຂໍ້ຄິດປະດິດທີ່ໂດດເດັ່ນເຂົ້າໃນ WEF ໃນຕະຫຼອດເວລາເກືອບ 30 ປີທີ່ຜ່ານມາ. ຜ່ານໄລຍະເວລາ, ບັນດາຜູ້ນຳຂັ້ນສູງຂອງຫວຽດນາມໄດ້ເຂົ້າຮ່ວມບັນດາກອງປະຊຸມປະຈຳປີຂອງ WEF ທີ່ນະຄອນ ດາໂວດ, ຕັ້ງໜ້າເຂົ້າຮ່ວມ ແລະສົມທົບຢ່າງມີປະສິດທິຜົນກັບບັນດາປະເທດອາຊຽນ ໃນການຈັດຕັ້ງກອງປະຊຸມຂອງເວທີປາໄສຢູ່ໃນພາກພື້ນ. ການພົວພັນຮ່ວມມືລະຫວ່າງຫວຽດນາມແລະ WEF ນັບມື້ໄດ້ຮັບການເພີ່ມທະວີຢ່າງມີເນື້ອແທ້ແລະມີປະສິດທິຜົນ, ເນື້ອໃນການຮ່ວມມືນັບມື້ໄດ້ຮັບການເປີດກວ້າງເຂົ້າສູ່ຫຼາຍຂົງເຂດ, ເຊັ່ນກະສິກຳ, ອຸດສາຫະກຳ, ການຄ້າ, ໂຄງສ້າງພື້ນຖານ, ເຕັກໂນໂລຊີຂໍ້ມູນຂ່າວສານ... ການທີ່ຫວຽດນາມເຂົ້າຮ່ວມຢ່າງຕັ້ງໜ້າ ແລະເພີ່ມທະວີການຮ່ວມມືກັບ WEF ນັ້ນ ໄດ້ປະກອບສ່ວນປະຕິບັດແຜນນະໂຍບາຍຍົກສູງຄຸນນະພາບແລະປະສິດທິຜົນຂອງວຽກງານການຕ່າງປະເທດພະຫຸພາຄີ ຂອງພັກແລະລັດໃຫ້ປະກົດເປັນຈິງ, ເປັນຮູບປະທຳ.
WEF ອາຊຽນ ມີບົດບາດສຳຄັນສຳລັບຫວຽດນາມ ໃນຂະບວນວິວັດການຜັນຂະຫຍາຍນະໂຍບາຍການຕ່າງປະເທດ, ເປັນໜຶ່ງໃນບັນດາຊ່ອງທາງຕິດຕໍ່ທີ່ສຳຄັນ ແລະມີປະສິດທິຜົນ ຊ່ວຍໃຫ້ຜູ້ນຳແລະວິສາຫະກິດຫວຽດນາມ ມີໂອກາດພົບປະກັບການນຳ, ຊຸມຊົນທຸລະກິດພາຍໃນແລະພາຍນອກພາກພື້ນ ປຶກສາຫາລື ແລກປ່ຽນກ່ຽວກັບບັນດາບັນຫາເສດຖະກິດ-ການພັດທະນາ ຂອງຫວຽດນາມແລະພາກພື້ນ, ນຳສະເໜີວິທີແກ້ໄຂທີ່ມີປະສິດທິພາບເພື່ອຜ່ານຜ່າຄວາມຫຍຸ້ງຍາກ, ສິ່ງທ້າທາຍ ແລະ ແນະນຳທິດທາງໃຫຍ່ສຳລັບຂະບວນວິວັດການເຕີບໂຕຕໍ່ໄປຂອງຫວຽດນາມ ແລະ ປະຊາຄົມອາຊຽນ. ພ້ອມກັນນັ້ນ, WEF ອາຊຽນຍັງປະກອບສ່ວນສຳຄັນຊ່ວຍໃຫ້ຫວຽດນາມເປີດກວ້າງ ແລະເພີ່ມທະວີການຮ່ວມມືກັບບັນດາປະເທດອາຊຽນ, ນຳເອົາການພົວພັນຮ່ວມມືກັບບັນດາປະເທດໃນພາກພື້ນເຂົ້າສູ່ລວງເລິກ, ເປັນປົກກະຕິ, ແທດເໝາະແລະມີປະສິດທິພາບຫຼາຍກວ່າອີກ.
ປີ 2010, ໃນຖານະປະທານອາຊຽນ, ຫວຽດນາມໄດ້ເປັນເຈົ້າການສົມທົບກັບ WEF ຈັດຕັ້ງສຳເລັດຜົນ ກອງປະຊຸມ WEF ອາຊີຕາເວັນອອກ ພາຍໃຕ້ຫົວຂໍ້ “ບົດບາດທີ່ພວມເພີ່ມຂຶ້ນຂອງອາຊີ ໃນການພັດທະນາທົ່ວໂລກ”. ພາຍໃຕ້ການເປັນປະທານຂອງປະເທດເຈົ້າພາບຫວຽດນາມ, ກອງປະຊຸມ WEF ອາຊີຕາເວັນອອກ 2010 ໄດ້ດຳເນີນລາຍການປະຊຸມເປັນທາງການ 20 ຄັ້ງ ດ້ວຍ 4 ເນື້ອໃນພື້ນຖານຄື: ບົດບາດທີ່ພວມເພີ່ມຂຶ້ນຂອງອາຊີ; ບັນດາຄວາມສ່ຽງທົ່ວໂລກ; ເສັ້ນທາງການຈະເລີນເຕີບໂຕຂອງອາຊີ; ຄວາມສາມາດແຂ່ງຂັນ. ໃນສະພາບເສດຖະກິດໂລກເວົ້າລວມ ແລະເສດຖະກິດບັນດາປະເທດອາຊີ ຖືກຜົນກະທົບຢ່າງໜັກໜ່ວງຈາກວິກິດການດ້ານການເງິນ-ເສດຖະກິດທົ່ວໂລກ (2008-2009), ຫວຽດນາມໄດ້ເປັນເຈົ້າການນຳສະເໜີຂໍ້ສະເໜີແນະຫຼາຍປະການໃນທີ່ປະຊຸມ ເພື່ອແນໃສ່ແກ້ໄຂວິກິດການດ້ານການເງິນ, ການຖົດຖອຍເສດຖະກິດທົ່ວໂລກ, ຟື້ນຟູການເຕີບໂຕໃນອາຊີ. ບັນດາຂໍ້ສະເໜີແນະ ແລະສ່ວນຮ່ວມຂອງຫວຽດນາມຢູ່ໃນກອງປະຊຸມ ໄດ້ຮັບການສະໜັບສະໜູນຢ່າງກວ້າງຂວາງ ຈາກບັນດາປະເທດທີ່ເຂົ້າຮ່ວມກອງປະຊຸມ ແລະ ການຕີລາຄາສູງຂອງຄະນະກຳມະການ WEF.
ຕໍ່ຈາກນັ້ນ, ຕາມຂໍ້ນຶກຄິດປະດິດສ້າງຂອງຫວຽດນາມ, ກອງປະຊຸມ WEF ກ່ຽວກັບພາກພື້ນແມ່ນ້ຳຂອງຄັ້ງທີໜຶ່ງ ໄດ້ຮັບການຈັດຂຶ້ນທີ່ນະຄອນຮ່າໂນ້ຍ (ປີ 2016) ແລະບັນລຸຜົນສຳເລັດທີ່ຈົບງາມ. ກອງປະຊຸມນີ້ແມ່ນຊ່ອງທາງຕິດຕໍ່ທີ່ສຳຄັນ ປະກອບສ່ວນເພີ່ມທະວີການເຊື່ອມຕໍ່, ສົ່ງເສີມພາກພື້ນແມ່ນ້ຳຂອງໃຫ້ແກ່ບໍລິສັດຊັ້ນນຳຂອງໂລກ, ຜ່ານນັ້ນ ໄຂໂອກາດການຮ່ວມມືໃໝ່ ແລະຍາດແຍ່ງເອົາແຫຼ່ງທຶນຈາກພາຍນອກພາກພື້ນ ເພື່ອຊຸກຍູ້ການເຕີບໂຕແລະການພັດທະນາຂອງພາກພື້ນແມ່ນ້ຳຂອງ. ພາຍໃຕ້ຫົວຂໍ້ “ພັດທະນາພາກພື້ນແມ່ນ້ຳຂອງ: ລົງທຶນເຂົ້າໃນໂຄງສ້າງພື້ນຖານ, ຊັບພະຍາກອນມະນຸດ ແລະເຊື່ອມຕໍ່”, ກອງປະຊຸມໄດ້ສຸມໃສ່ປຶກສາຫາລືຫຼາຍບັນຫາທີ່ສຳຄັນ ກ່ຽວກັບການພັດທະນາ ແລະການເຊື່ອມໂຍງຂອງພາກພື້ນແມ່ນ້ຳຂອງ, ເຊັ່ນ ວິໄສທັດແລະທິດທາງການພັດທະນາຂອງພາກພື້ນ, ລະດົມແຫຼ່ງພະລັງເພື່ອພັດທະນາໂຄງສ້າງພື້ນຖານໃນພາກພື້ນ, ສ້າງເງື່ອນໄຂອຳນວຍຄວາມສະດວກທາງການຄ້າ, ການລົງທຶນ ແລະການທ່ອງທ່ຽວ, ຊຸກຍູ້ການຫັນເປັນອຸດສາຫະກຳ ແລະການພັດທະນາແບບຍືນຍົງຢູ່ພາກພື້ນໃນໄລຍະໃໝ່.
ມາເຖິງປະຈຸບັນ, ຫວຽດນາມເປັນປະເທດໜຶ່ງປະເທດດຽວໃນພາກພື້ນອາຊີຕາເວັນອອກສຽງເໜືອ ທີ່ໄດ້ເຊັນຂໍ້ຕົກລົງການຮ່ວມມືຕາມຮູບແບບ ລັດ-ເອກະຊົນ ກັບ WEF, ສອງຝ່າຍສືບຕໍ່ຍູ້ແຮງການຜັນຂະຫຍາຍຂໍ້ຕົກລົງການຮ່ວມມືໃນ 6 ຂົງເຂດຕົ້ນຕໍ, ປະກອບດ້ວຍເສດຖະກິດແລະການຫັນເປັນສັງຄົມ, ການຄ້າແລະການລົງທຶນຂ້າມຊາດ, ໂຄງສ້າງພື້ນຖານ, ຜະລິດກະສິກຳແລະຄວາມໝັ້ນຄົງທາງດ້ານສະບຽງອາຫານ, ການສຶກສາແລະຄວາມສະເໝີພາບທາງເພດ. ຕາມເນື້ອໃນຂອງຂໍ້ຕົກລົງການຮ່ວມມື, WEF ຈະຊ່ວຍເຫຼືອແລະໃຫ້ຄຳປືກສາແກ່ຫວຽດນາມ ໃນການຍົກສູງຄວາມສາມາດເຂົ້າຮ່ວມການປະຕິວັດອຸດສາຫະກຳຄັ້ງທີສີ່ (ການປະຕິວັດອຸດສາຫະກຳ 4.0), ສວຍໃຊ້ໂອກາດແລະຮັບມືຢ່າງມີປະສິດທິຜົນກັບສິ່ງທ້າທາຍຕ່າງໆ ຊຶ່ງການະຕິວັດນີ້ວາງອອກມາ. ຄຽງຂ້າງນັ້ນ, ຫວຽດນາມກໍ່ພວມເຂົ້າຮ່ວມຢ່າງຕັ້ງໜ້າ ແລະມີສ່ວນຮ່ວມແທດຈິງເຂົ້າໃນຂໍ້ຄິດປະດິດ “ວິໄສທັດໃໝ່ໃນກະສິກຳ” ຂອງ WEF. ຫວຽດນາມກໍ່ໄດ້ເຂົ້າຮ່ວມໜ່ວຍປະສານງານໂຄງການ “ອະນາຄົດຂອງລະບົບການຜະລິດ” ຂອງ WEF ປີ 2016 ແລະ ທິມງານຍຸດທະສາດພາກພື້ນອາຊຽນປີ 2017.
ອາດຈະເວົ້າໄດ້ວ່າ, ພາຍຫຼັງເກືອບສາມທົດສະວັດແຫ່ງການເຂົ້າຮ່ວມ WEF, ຫວຽດນາມຍາມໃດກໍ່ສະແດງອອກວ່າຕົນເປັນສະມາຊິດທີ່ຂະຫຍັນຂັນເຄື່ອນ, ຕັ້ງໜ້າ ແລະມີຄວາມຮັບຜິດຊອບ, ພ້ອມກັນນັ້ນກໍ່ເປັນຄູ່ຮ່ວມມືທີ່ເຊື່ອຖືໄດ້ຂອງ WEF ຢູ່ໃນພາກພື້ນ ທີ່ມີສ່ວນຮ່ວມທີ່ຕັ້ງໜ້າ, ປະກອບສ່ວນສຳຄັນເຂົ້າໃນຜົນສຳເລັດ ແລະການພັດທະນາລວມຂອງ WEF.
ກອງປະຊຸມເວທີເສດຖະກິດໂລກກ່ຽວກັບອາຊຽນ ປີ 2018: “ກອງປະຊຸມພາກພື້ນທີ່ບັນລຸຜົນສຳເລັດດີສຸດ”
ກອງປະຊຸມ WEF ກ່ຽວກັບອາຊຽນປີ 2018 ມີການເຂົ້າຮ່ວມຂອງປະມຸກແຫ່ງລັດແລະຜູ້ນຳຂັ້ນສູງຫຼາຍທ່ານ ຂອງບັນດາປະເທດອາຊຽນ, ບັນດາປະເທດຄູ່ຮ່ວມມື ແລະ ປະມານ 1.000 ຕົວແທນຈາກບໍລິສັດຂ້າມຊາດຕ່າງໆ (ໃນນັ້ນມີຫຼາຍບໍລິສັດໃນກຸ່ມ 500 ບໍລິສັດຊັ້ນນຳຂອງໂລກ ທີ່ມີຄວາມເຂັ້ມແຂງທາງດ້ານການເງິນ, ເຕັກໂນໂລຊີ ແລະ ທັກສະການຄຸ້ມຄອງ), ຕົວແທນຂອງວິສາຫະກິດໃນອາຊຽນແລະສາກົນ, ພ້ອມກັບຕົວແທນຂອງປະມານ 800 ວິສາຫະກິດໃນປະເທດ.
ໃນລະຫວ່າງກອງປະຊຸມສາມວັນ, ມີການປະຊຸມປຶກສາສົນທະນາຫົວຂໍ້ສະເພາະປະມານ 60 ຄັ້ັ້ັ້ງ ຊຶ່ງໄດ້ລວມສູນໃສ່ 5 ກຸ່ມເນື້ອໃນຕົ້ນຕໍຄື: ກຳນົດວິໄສທັດໃໝ່ໃຫ້ອາຊຽນ ກ່ຽວກັບການເຊື່ອມໂຍງພາກພື້ນ; ຊອກຫາຮູບແບບເສດຖະກິດໃໝ່ ແລະການຄຸ້ມຄອງໃນຍຸກດິຈິຕອນ; ຊອກຫາກຳລັງໜູນ ແລະຮູບແບບທຸລະກິດໃໝ່ໃຫ້ບັນດາປະເທດອາຊຽນ ໃນສະພາບການປະຕິວັດອຸດສາຫະກຳ 4.0; ວິທີເຂົ້າເຖິງໃໝ່ຂອງວິສາຫະກິດສຳລັບການຄຸ້ມຄອງທົ່ວໂລກແລະພາກພື້ນ; ບັນດາເນື້ອໃນລະອຽດຂອງການພັດທະນາໂຄງສ້າງພື້ນຖານສະຫຼາດ, ຝຶກອົບຮົມທັກສະ, ວຽກເຮັກງານທຳ, ການລິເລິ່ມທຸລະກິດ, ການປ່ຽນແປງໃໝ່ປະດິດສ້າງ. ຫົວຂໍ້ຂອງການປຶກສາປາລືເຫຼົ່ານັ້ນ ມີຄວາມອຸດົມສົມບູນ, ແທດຈິງ, ຕອບສະໜອງຄວາມຕ້ອງການຂອງຜູ້ແທນທຸກພາກສ່ວນ, ເຊັ່ນແງ່ຫວັງຂອງເສດຖະກິດອາຊີ, ຄວາມປອດໄພຂອງເຄືອຂ່າຍ, ທິດທາງຄວາມສາມາດສ້າງຕົນໃຫ້ເຂັ້ມແຂງຂອງພາກພື້ນ, ສຳນັກງານ 4.0,...
ໃນວາລະເປີດກອງປະຊຸມຄົບຄະນະ, ທ່ານນາຍົກລັດຖະມົນຕີຫວຽດນາມ ຫງວຽນຊວັນຝຸກ ໄດ້ຍົກໃຫ້ເຫັນແຈ້ງບັນດາໂອກາດແລະຄວາມທ້າທາຍຂອງອາຊຽນ ຕໍ່ໜ້າການປະຕິວັດອຸດສາຫະກຳ 4.0, ຈາກນັ້ນ ສະເໜີຂໍ້ບຸລິມະສິດຕ່າງໆ ເພື່ອໃຫ້ອາຊຽນສືບຕໍ່ຢືນຢັນບົດບາດເປັນໃຈກາງຢູ່ໃນພາກພື້ນ, ເດັ່ນທີ່ສຸດຄື ສ້າງກົດລະບຽບຂອງອາຊຽນກ່ຽວກັບການຮ່ວມມືແບ່ງປັນຂໍ້ມູນ, ສ້າງຂອບເຂດການເຊື່ອມຕໍ່ລະຫວ່າງສວນກ້າຄວາມຄິດສ້າງສັນແຫ່ງຊາດ ກັບເຄືອຂ່າຍສວນກ້າຂອງພາກພື້ນທັງໝົດ... ຂໍ້ສະເໜີຂອງທ່ານນາຍົກລັດຖະມົນຕີ ຫງວຽນຊວັນຝຸກ ໄດ້ຮັບການສະໜັບສະໜູນຈາກຜູ້ແທນທີ່ເຂົ້າຮ່ວມກອງປະຊຸມ.
ສາດສະດາຈານ ເຄຼົາສ໌ ຊະວັບ - ຜູ້ກໍ່ຕັ້ງ, ປະທານກຳມະການບໍລິຫານ WEF ປະເມີນວ່າ, ກອງປະຊຸມເວທີເສດຖະກິດໂລກກ່ຽວກັບອາຊຽນປີ 2018 ແມ່ນກອງປະຊຸມພາກພື້ນທີ່ປະສົບຜົນສຳເລັດຫຼາຍທີ່ສຸດຂອງ WEF. ໃນຖານະປະເທດເຈົ້າພາບ, ຫວຽດນາມໄດ້ປະກອບສ່ວນອັນໃຫຍ່ຫຼວງໃນຄວາມສຳເລັດນັ້ນຂອງ WEF. ອາດຈະຍົກບາງຈຸດເດັ່ນດັ່ງນີ້:
ທີໜຶ່ງ, ການກະກຽມຢ່າງຮອບຄອບໃຫ້ແກ່ກອງປະຊຸມ WEF ກ່ຽວກັບອາຊຽນປີ 2018. ສາດສະດາຈານ ຄ.ຊະວັບ ໄດ້ຕີລາຄາສູງຕໍ່ການປະສານງານຢ່າງແໜ້ນແຟ້ນ, ມີປະສິດທິຜົນ ລະຫວ່າງ WEF ແລະ ຫວຽດນາມ ໃນການຈັດຕັ້ງກອງປະຊຸມນີ້. ຫວຽດນາມໄດ້ເປັນເຈົ້າການໃນການສະເໜີແນວຄິດ, ລວມສູນການສົນທະນາ, ການວາງແນວນະໂຍບາຍເພື່ອກະຕູ້ນຄວາມສາມາດບົ່ມຊ້ອນ, ຄວາມຄິດສ້າງສັນ ແລະຄວາມຂະຫຍັນຂັນເຄື່ອນຂອງວິສາຫະກິດແລະປະຊາຊົນ, ມຸ່ງໄປສູ່ການກໍ່ສ້າງປະຊາຄົມອາຊຽນເພື່ອປະຊາຊົນ, ຂະຫຍັນຂັນເຄື່ອນ, ໝັ້ນຄົງເຂັ້ມແຂງ, ວັດທະນາຖາວອນ.
ກ່ຽວກັບເນື້ອໃນ, ບົນພື້ນຖານຈິດໃຈສ້າງສັນແລະການຮ່ວມມືເພື່ອຜົນປະໂຫຍດຮ່ວມກັນ, ໂດຍການເປັນເຈົ້າພາບກອງປະຊຸມ WEF ກ່ຽວກັບອາຊຽນ 2018, ນັບແຕ່ການກໍ່ສ້າງເນື້ອໃນ, ຫວຽດນາມໄດ້ປຶກສາຫາລືກັບບັນດາສະມາຊິກອາຊຽນ ກ່ຽວກັບບັນດາເນື້ອໃນທີ່ຕ່າງກັນແລະປຶກສາຫາລືກັບ WEF ເພື່ອລວມເຂົ້າໃນການສົນທະນາບັນດາຫົວຂໍ້ຫຼືຫົວຂໍ້ຍ່ອຍ ທີ່ແທດເໝາະກັບອາຊຽນ, ເຊັ່ນການກໍ່ສ້າງໂຄງສ້າງພື້ນຖານ, ຕົວເມືອງສະຫຼາດ, ພັດທະນາກະສິກຳເຕັກໂນໂລຊີສູງໃນສະໄໝການປະຕິວັດອຸດສາຫະກຳ 4.0, ສ້າງວຽກເຮັດງານທຳໃນສະພາບການທີ່ບັນດາປະເທດອາຊຽນມີແຮງງານຫຼາຍເກີນໄປ... ການກຳນົດເນື້ອໃນທີ່ຖືກຕ້ອງໄດ້ສ້າງໂອກາດໃຫ້ບັນດາປະເທດອາຊຽນ ແບ່ງປັນກັບປະຊາຄົມສາກົນ ແລະກົງຂ້າມ ກໍ່ຍາດແຍ່ງເອົາຄວາມຄິດເຫັນຂອງປະຊາຄົມສາກົນກ່ຽວກັບອາຊຽນ ເພື່ອວາງນະໂຍບາຍທີ່ເໝາະສົມ. ພ້ອມກັນນັ້ນ, ປັບປຸງເສີມຂະຫຍາຍກວ່າອີກ ບົດບາດເປັນໃຈການຂອງອາຊຽນໃນພາກພື້ນ, ຍົກສູງຄວາມສາມາດສ້າງຕົ້ນໃຫ້ເຂັ້ມແຂງ, ປັບຕົວໃຫ້ເຂົ້າກັບການປ່ຽນແປງຢ່າງໄວວາຂອງໂລກແລະພາກພື້ນ, ຊຸກຍູ້ການປ່ຽນແປງໃໝ່ປະດິດສ້າງ ແລະຍົກສູງປະສິດທິຜົນຂອງການຮ່ວມມື, ເຊື່ອມໂຍງ, ນຳເອົາຜົນປະໂຫຍດຕົວຈິງມາໃຫ້ປະຊາຊົນ ແລະວິສາຫະກິດ.
ທາງດ້ານການຈັດຕັ້ງ, ດ້ວຍຈິດໃຈເສີມຂະຫຍາຍພາບພົດຂອງຫວຽດນາມເວົ້າສະເພາະ ແລະຂອງອາຊຽນເວົ້າລວມ, ຫວຽດນາມໄດ້ຂໍຄວາມເຫັນລວມຂອງບັນດາປະເທດອາຊຽນເພື່ອຈັດຕັ້ງກອງປະຊຸມ. ດັ່ງນັ້ນ, WEF ກ່ຽວກັບອາຊຽນປີ 2018 ຍັງເປັນວັນບຸນຂອງບັນດາປະເທດອາຊຽນ. ດ້ວຍຄວາມພະຍາຍາມປະສານງານຂອງຫວຽດນາມ, ກອງປະຊຸມໄດ້ໃຊ້ເທສະສະເພາະເພື່ອໂຄສະນາເຜີຍແຜ່ກ່ຽວກັບບັນດາປະເທດອາຊຽນ ດ້ວຍເນື້ອໃນທີ່ອຸດົມສົມບູນ, ຮູບແບບທີ່ມີຊີວິດຊິວາ, ສະແດງເຖິງຂໍ້ຄວາມກ່ຽວກັບ “ຊາຍຄາປະຊາຄົມອາຊຽນ” ທີ່ມີຄວາມຫຼາກຫຼາຍທາງວັດທະນະທຳ, ຫຼາກຫຼາຍທາງເຊື້ອຊາດ, ເຕັມໄປດ້ວຍຈິດໃຈສາມັກຄີ, ມີວິໄສທັດດຽວກັນ ເອກະລັກດຽວກັນ. ນີ້ແມ່ນຈຸດທີ່ເປັນເອກະລັກ ແລະບໍ່ເຄຍມີຢູ່ໃນກອງປະຊຸມພາກພື້ນຂອງ WEF ກ່ອນໜ້ານີ້.
ທີສອງ, ມີການເຊື່ອມຕິດແໜ້ນແຟ້ນລະຫວ່າງຫົວຂໍ້ລວມຂອງອາຊຽນ “ສ້າງຕົນໃຫ້ເຂັ້ມແຂງ, ປະດິດສ້າງ” ກັບຈິດໃຈຂອງປະຊາຄົມວິສາຫະກິດທີ່ຈະຮັບມື, ສວຍໃຊ້ການປະຕິວັດອຸດສາຫະກຳ 4.0. ຫວຽດນາມສະເໜີໃຫ້ WEF ກຳນົດຫົວຂໍ້ “ອາຊຽນ 4.0: ຈິດໃຈວິສາຫະກິດ ແລະການປະຕິວັອຸດສາຫະກຳຄັ້ງທີສີ່”. ຄວາມສຳເລັດຜົນຂອງກອງປະຊຸມ WEF ກ່ຽວກັບອາຊຽນປີ 2018 ໄດ້ຍົກສູງບົດບາດ ຖານະຕຳແໜ່ງຂອງອາຊຽນ, ການເຊື່ອມຕໍ່ບັນດາປະເທດອາຊຽນ ແລະບັນດາພື້ນຖານເສດຖະກິດຂອງອາຊຽນເຂົ້ານຳກັນ, ສ້າງຮູບພາບຂອງອາຊຽນທີ່ສາມັກຄີ, ຂະຫຍັນຂັນເຄື່ອນ, ສ້າງຄວາມເຂັ້ມແຂງດ້ວຍຕົນເອງ, ຍົກສູງຖານະຕຳແໜງຂອງອາຊຽນໃນການເຊື່ອມໂຍງສາກົນ ກໍ່ຄືຍາດແຍ່ງເອົາໂອກາດຂອງການປະຕິວັດອຸດສາຫະກຳ 4.0 ໃຫ້ແກ່ການພັດທະນາຂອງພາກພື້ນ.
ສຳລັບຫວຽດນາມ, ກອງປະຊຸມ WEF ກ່ຽວກັບອາຊຽນປີ 2018 ແມ່ນໂອກາດທີ່ສະດວກດີເພື່ອໃຫ້ວິສາຫະກິດ, ນັກລົງທຶນ, ປະຊາຄົມສາກົນຮູ້ ກ່ຽວກັບແຜນນະໂຍບາຍ, ນະໂຍບາຍ, ຄວາມຕັດສິນໃຈປ່ຽນແປງໃໝ່, ຄວາມເປັນເຈົ້າການ ຕັ້ງໜ້າເຊື່ອມໂຍງສາກົນຂອງພັກ-ລັດຫວຽດນາມ ແລະຮູບພາບປະເທດຫວຽດນາມທີ່ຮັກຫອມສັນຕິພາບ, ມີຄວາມໝັ້ນຄົງທາງສັງຄົມ-ການເມືອງ, ເສດຖະກິດມີຄວາມຂະຫຍັນຂັນເຄື່ອນ ເປີດກວ້າງ ພັດທະນາຢ່າງໄວ, ຫວຽດນາມເປັນຄູ່ຮ່ວມງານທີ່ເຊື່ອຖືໄດ້ ແລະເປັນສະມາຊິກທີ່ມີຄວາມຮັບຜິດຊອບຂອງປະຊາຄົມໂລກ. ຜ່ານກອງປະຊຸມ WEF ກ່ຽວກັບອາຊຽນປີ 2018, ບັນດາຜູ້ແທນຈາກຕ່າງປະເທດທີ່ເຂົ້າຮ່ວມກອງປະຊຸມ ໄດ້ເຫັນໂດຍກົງເຖິງການພັດທະນາຢ່າງໄວວາຂອງປະເທດ, ຄວາມຕັດສິນໃຈກໍ່ສ້າງລັດຖະບານແບບສ້າງສັນພັດທະນາ, ຄວາມພະຍາຍາມປົວແປງສິ່ງແວດລ້ອມແຫ່ງການລົງທຶນທຸລະກິດ, ບັນຍາກາດການທຸລະກິດທີ່ຟົດຟື້ນ ແລະ ຮູບພາບຂອງຄົນຫວຽດນາມທີ່ອ່ອນໂຍນ, ມີນ້ຳໃຈຮັກແພງແຂກບ້ານແຂກເມືອງ, ເປີດອົກເປີດໃຈ, ຂະຫຍັນຂັນເຄື່ອນ, ມີຫົວຄິດປະດິດສ້າງ ພ້ອມດ້ວຍຄວາມປາຖະໜາແລະເຈດຈຳນົງບືນຕົວຂຶ້ນຢ່າງແຂງແຮງ, ຈະຊຸກຍູ້ການຮ່ວມມືເຊື່ອມຕໍ່ ທຸລະກິດ ລົງທຶນເຂົ້າວຽດນາມ ດ້ວຍບັນດາແຜນງານ ໂຄງການທີ່ອຸດົມສົມບູນ, ຫຼາຍຮູບຫຼາຍແບບ ໃນການຜັນຂະຫຍາຍໂອກາດຂອງການປະຕິວັດອຸດສາຫະກຳ 4.0. ການຮ່ວມມືກັບບັນດາບໍລິສັດຂ້າມຊາດຈະເປັນໂອກາດແລະກຳລັງໜູນ ເພື່ອໃຫ້ວິສາຫະກິດຫວຽດນາມກ້າຄິດ, ກ້າເຮັດ, ຍົກສູງປະສິດທິພາບ, ຄຸນນະພາບ, ປະສິດທິຜົນ ແລະກຳລັງແຮງແຂ່ງຂັນໃນໂລກ.
ກອງປະຊຸມ WEF ກ່ຽວກັບອາຊຽນປີ 2018 ໄດ້ປະກອບສ່ວນເປີດກວ້າງ, ນຳເອົາການພົວພັນລະຫວ່າງຫວຽດນາມ ແລະບັນດາປະເທດໃນພາກພື້ນເຂົ້າສູ່ລວງເລິກ, ເປັນປົກກະຕິ ແລະມີປະສິດທິຜົນ. ໃນລະຫວ່າງກອງປະຊຸມ ໄດ້ມີບັນດາການພົບປະ, ການຢ້ຽມຢາມເປັນທາງການ ຂອງຜູ້ນຳຂັ້ນສູງຂອງປະເທດໃນພາກພື້ນມາຢ້ຽມຢາມຫວຽດນາມ ແນໃສ່ເຮັດໃຫ້ການພົວພັນສອງຝ່າຍໃນອາຊຽນເລິກເຊິ່ງກວ່າອີກ ກໍ່ຄືເພີ່ມທະວີການປະສານງານໃນການແກ້ໄຂບັນດາບັນຫາພາກພື້ນ ແລະສາກົນ.
ການຈັດຕັ້ງການເຄື່ອນໄຫວຕ່າງໆຫຼຼາຍຢ່າງເຊັ່ນ ເວທີເປີດກ່ຽວກັບການລິເລິ່ມທຸລະກິດປະດິດສ້າງ, ກອງປະຊຸມສຸດຍອດການທຸລະກິດຫວຽດນາມ, ງານລາຕີວັດທະນະທຳຫວຽດນາມ, ໂຄສະນາສົ່ງເສີມກ່ຽວກັບປະເທດ ແລະໂຄສະນາສົ່ງເສີມກ່ຽວກັບແຂວງ-ກຳແພງນະຄອນຄື ຮ່າໂນ້ຍ, ນະຄອນໂຮ່ຈີມິນ, ດານັ້ງ, ກວ໋າງນິງ... ໄດ້ນຳມາຊຶ່ງໂອກາດດີ ເພື່ອໃຫ້ບັນດາຂະແໜງການ ທ້ອງຖິ່ນ ແລະວິສາຫະກິດຫວຽດນາມ ເພີ່ມທະວີການແລກປ່ຽນ, ຮ່ວມມື, ເຊື່ອມໂຍງກັບບັນດາບໍລິສັດ ວິສາຫະກິດທີ່ສຳຄັນໃນພາກພື້ນ ແລະໃນໂລກ ເພື່ອເປີດກວ້າງຕະຫຼາດ, ຍົກສູງຄຸນນະພາບການດຶງດູດການລົງທຶນ, ເຕັກໂນໂລຊີ, ການທ່ອງທ່ຽວ... ແລະບັນດາແຫຼ່ງພະລັງຈາກພາຍນອກ ໃຫ້ແກ່ການພັດທະນາປະເທດ.
ກອງປະຊຸມ WEF ກ່ຽວກັບອາຊຽນປີ 2018 ກໍ່ເປັນໂອກາດເພື່ອໃຫ້ຫວຽດນາມເພີ່ມຄວາມເລິກເຊິ່ງຂອງການພົວພັນກັບບັນດາປະເທດ, ບັນດາຄູ່ຮ່ວມມື, ໃນນັ້ນມີບັນດາປະເທດເພື່ອນບ້ານໃກ້ຄຽງ, ບັນດາຄູ່ຮ່ວມມືຍຸດທະສາດ, ທີ່ສຳຄັນ; ຜ່ານນັ້ນ ປັບປຸງການພົວພັນຕ່າງປະເທດທີ່ເປີດກວ້າງ, ຫຼາຍກ້ຳຫຼາຍຝ່າຍ, ຫຼາຍຮູບຫຼາຍແບບ, ປະກອບສ່ວນສ້າງສະພາບແວດລ້ອມທີ່ມີສັນຕິພາບ ສະຖຽນລະພາບໃຫ້ແກ່ການພັດທະນາເສດຖະກິດ-ສັງຄົມ, ຍົກສູງຖານະບົກບາດ ແລະກຽດສັກສີຂອງປະເທດໃນເວທີໂລກ.
ອາດຈະເວົ້າໄດ້ວ່າ, ຄວາມສຳເລັດຜົນຂອງກອງປະຊຸມ WEF ກ່ຽວກັບອາຊຽນປີ 2018 ໄດ້ຢືນຢັນຖານະບົດບາດ ແລະອິດທິພົນຂອງຫວຽດນາມຢູ່ໃນພາກພື້ນ ແລະໃນໂລກ ທີ່ໄດ້ຮັບການຍົກສູງຢ່າງຕໍ່ເນື່ອງຈາກຄວາມສຳເລັດຜົນຂອງປີ ເອເປກ 2017; ສະແດງໃຫ້ເຫັນເຖິງຄວາມຮັບຮູ້ ແລະຄວາມເຊື່ອຖືຂອງວົງການວິສາຫະກິດ, ນັກລົງທຶນສາກົນ ຕໍ່ແງ່ຫວັງການພັດທະນາຂອງຫວຽດນາມ, ພ້ອມກັນນັ້ນກໍ່ຢືນຢັນທ່າ ແລະ ກຳລັງແຮງຂອງຫວຽດນາມພາຍຫຼັງ 30 ກວ່າປີແຫ່ງການປ່ຽນແປງໃໝ່; ສະແດງໃຫ້ເຫັນເຖິງຄວາມເປັນເຈົ້າການ ແລະ “ຂະໜາດໃຫຍ່ໂຕ” ຂອງຫວຽດນາມໃນການເຊື່ອມໂຍງສາກົນ, ເຂົ້າຮ່ວມໃນການສ້າງແລະກຳນົດຮູບຮ່າງເສດຖະກິດພາກພື້ນແລະທົ່ວໂລກ. ກອງປະຊຸມ WEF ກ່ຽວກັບອາຊຽນປີ 2018 ສ້າງເຄື່ອງໝາຍທີ່ສຳຄັນຂອງຫວຽດນາມ, ປະກອບສ່ວນຍູ້ແຮງວີວັດທະນາການເຊື່ອມໂຍງຂອງບັນດາປະເທດອາຊຽນ ໃນສະພາບການປະຕິວັດອຸດສາຫະກຳ 4.0, ເພື່ອສັນຕິພາບ, ການຮ່ວມມື ແລະການພັດທະນາຢ່າງຍືນຍົງຢູ່ໃນພາກພື້ນ ແລະໃນໂລກ./.
ໂດຍ ຟານທິທູຢູງ
ກະຊວງຕຳຫຼວດ
-----------------------------------------
ບົດນີ້ໄດ້ລົງພິມໃນວາລະສານກອມມູນິດສະບັບທີ 912 (ເດືອນຕຸລາ 2018)